Jonas Vingegaard slog for alvor sit navn fast med syvtommersøm i sommeren 2021, da han blev nummer to i Tour de France. I år overgik thyboen sig selv, der han fejede al modstand af banen i verdens mest prestigiøse cykelløb og indtog podiets øverste trin på Champs-Élysées i Paris. Netop det øverste trin på skamlen er efterhånden ret så velkendt for den nordjyske Jumbo-Visma-rytter. Søndag måtte danskeren imidlertid træde et trin ned, da Matej Mohoric på allersidste etape rev den røde førertrøje af danskeren. Sloveneren blev nummer to på sjette etape af det kroatiske løb CRO Race, og det var akkurat nok til at fravriste Vingeggard den samlede sejr med et sekund. Bonussekunder blev afgørende Etapen var da heller ikke skræddersyet til den danske bjergged, eftersom sjette etape ikke bød på særligt mange højdemeter. I stedet var Vingegaards klare målsætning at klistre sig fast til Matej Mohorics hjul og sørge for, at han ikke tog tid på danskeren. Længe så det da også meget lovende ud. Mohoric skulle nemlig indhente otte sekunder på Vingegaard, og jo længere etapen skred frem, desto sværere så det ud for sloveneren. Undervejs fik Bahrain - Victorious-rytteren dog taget tre bonussekunder, og det skulle vise at blive fatalt. Med fem kilometer til mål satte Mohoric og Bahrain - Victorious-holdet så deres angreb ind på en bakke, men selv ikke det så ud til at ryste den danske Tour-vinder. Det betød derfor, at der skulle en overordentligt god spurt til fra Mohoric side for at vippe Vingegaard af pinden som samlet vinder af løbet. Der var dog fortsat muligheder for sloveneren. Mohoric blander sig i etapestriden For på målstregen var der henholdsvis ti, seks og fire bonussekunder. Dermed skulle Mohoric blot spurte sig til en andenplads og ikke en førsteplads, som ellers var nødvendig, før han havde vundet den indlagte spurt. Og netop andenpladsen og de seks bonussekunder skulle vise sig at tilfalde Mohoric, som leverede en stærk spurt. Jonas Vingegaard var ikke i stand til at blande sig i kampen om etapesejren, og derfor måtte en slukøret dansker krydse stregen kort tid efter og konstatere, at han var blevet slået til allersidst. Italienske Elia Viviani vandt sjette etape. Undervejs i løbet nåede Vingegaard at vinde tredje og femte etape. Begge vandt han foran briten Oscar Onley. Det kroatiske løb var danskerens første UCI-løb siden sommeren Tour de France-sejr.
Den stærke og snu slovener Matej Mohoric fravristede søndag Jonas Vingegaard den samlede sejr i CRO Race efter en intens finale.